忝官二十年盡在內職及爲郡嘗積戀因賦詩焉
作者：張九齡
朝代：唐

paragraphs: 江流去朝宗，晝夜茲不舍。
仲尼在川上，子牟存闕下。
聖達有由然，孰是無心者。
一郡苟能化，百城豈云寡。
愛禮誰爲羊，戀主吾猶馬。
感初時不載，思奮翼無假。
閑宇常自閉，沈心何用寫。
攬衣步前庭，登陴臨曠野。
白水生迢遞，清風寄瀟灑。
願言采芳澤，終朝不盈把。